text: 
  Det er dog interessant, at samtlige kombattanter er nået til den 
  erkendelse, at den politiske og administrative struktur i den 
  offentlige sektor har betydning for lokal udvikling og fremgang. Næste 
  skridt kunne være en accept af, at problemerne i hovedstadsområdet er 
  specielle i forhold til Ærøskøbing og Sindal. Eller med andre ord, at
   det kan være rigtigt at indrette opgave- og byrdefordelingen af den 
  offentlige sektor i hovedstadsområdet målrettet efter dette områdes 
  udfordringer og mindre efter den opfattelse, at samme vilkår og 
  forhold også skal gælde for Ærøskøbing.
  
  Det er absolut nødvendigt med en diskussion om hovedstadsregionens 
  styre, men foreløbig har bidragene næsten til det ulidelige været 
  domineret af uopfindsomhed og manglende vilje til fornyelse. 
  Udfordringen er ellers ikke til at tage fejl af. Der skal ud findes 
  den model til struktur af den offentlige sektor, som kan danne skole 
  for den kommunalreform, som også kan tænde lyset i andre områder af 
  landet, hvor der er politisk vilje og evne til at gå nye veje for 
  at skabe udvikling. Selv om det må betyde forandring.
  
  
  
  